Erik er 45 år og blev i programmet sendt ud på betonelementfabrikken Contiga i Tinglev i Sønderjylland, der har mange tyske arbejdere ansat.

Erik havde været ledig i knap to år, da han begyndte på Contiga, og han luftede i programmet sin utilfredshed med, at han skulle konkurrere med udlændinge om danske jobs.

- Det har været fint at være med i programmet. Det har i hvert fald skabt en masse debat, og jeg diskuterer selv med folk om programmet. Både på arbejde, men også når jeg har fri, fortæller Erik.

Da ugen på Contiga var omme, havde Erik Knudsen fået tilbudt job på fabrikken, hvor han stadig arbejder i dag.

- Jeg er sgu glad for mit arbejde, og jeg regner med at bliver her mange år endnu, fortæller Erik, der ikke mener, at de ledige danskere selv er skyld i, at de ikke har et arbejde:

- Jeg synes ikke, man skal stramme reglerne, i hvert fald ikke ret meget. Det er først og fremmest arbejdsgiverne og politikerne, der sidder med ansvaret for, at folk ikke kan komme i arbejde, siger Erik.